Rusie lei glo tot moord | Maroela Media
Ao. Simon Mofokatsana, polisiewoordvoerder in Vanderbijlpark, het aan Maroela Media bevestig dat 'n 40-jarige man en 'n 29-jarige vrou Donderdagmiddag in verband met die moord vasgetrek is. Mofokatsana wou nie veel inligting oor die moord bekendmaak nie uit vrees dat dit die polisieondersoek mag benadeel.
Volgens Mofokatsana het die moord Dinsdagaand op 'n kleinhoewe in die omgewing plaasgevind. Die verdagte, 'n man, het glo by 'n vriend gekuier en dié twee het in 'n stryery betrokke geraak voordat die vriend vermoor is. Die oorledene se liggaam is later in 'n vlak graf in 'n veld in Vaalpark gevind.
Corne Cronje, AfriForum se veiligheidsvoorsitter in Vanderbijlpark, het aan Maroela Media gesê 'n vrou wat van die moord kennis gedra het, het AfriForum gekontak om hulp te vra.
"Ons het die nodige inligting by haar gekry en dit deurgegee na ons kontakte in die gebied sodat hulle almal op die uitkyk kon wees vir die verdagte se motor. Ons het ook die inligting aan die polisie deurgegee wat onmiddellik 'n soektog na die verdagte van stapel gestuur het," het Cronje gesê. Hy het gesê die verdagtes is binne 17 uur nadat AfriForum inligting oor die moord ontvang het in Riverstraat vasgetrek.
Mofokatsana wou nie sê hoe die tweede verdagte, 'n vrou, na bewering by die moord betrokke is nie, maar het gesê albei verdagtes sal Maandag op 'n aanklag van moord in die hof verskyn. Hy wou ook nie die naam van die oorledene bekendmaak nie.
Cronje het gesê die vinnige inhegtenisneming is danksy AfriForum en die SAPD se goeie samewerking. "As ons nie die korrekte inligting kon kry en vinnig aan die relevante persone versprei nie, sou die polisie nie so vinnig kon optree om die verdagtes vas te trek nie. Ons is trots op die samewerking van die onderskeie partye," het hy gesê.